Mindent a DETEP-ről

A DETEP a Debreceni Egyetem Tehetséggondozó Programja. A közelmúltban immár ötéves évfordulóját ünneplő szervezet megalakulásakor céljául tűzte ki a Debreceni Egyetem kiemelkedő tanulmányi eredménnyel rendelkező hallgatóinak felkarolását: amellett, hogy elősegíti a hallgatókban rejlő tehetség kibontakozását, hosszú távú célja a tagok tudományos területen történő előmenetelének támogatása, így előnyt jelenthet a mester- illetve PhD-képzésekbe való bekerüléshez, későbbi egyetemi oktatókká, kutatókká váláshoz.

A programba egyéni jelentkezés útján lehet bekerülni. A célcsoportot azok a hallgatók képezik, akik egyetemi tanulmányaik során a kötelező tantárgyaik teljesítésén felül szeretnének egy tudományos témában mélyebben elmerülni, minimum két lezárt félévvel rendelkeznek, és választott témavezetőjük támogatja őket kutatómunkájuk elvégzésében.

A felvételt nyert hallgatók egyéni munkaterv alapján, témavezető(k) segítségével folytatnak tudományos kutatómunkát. A tagoknak lehetőségük van a kötelezően teljesítendő tantárgyaik mellett térítésmentesen egyéb, a kutatásukhoz kapcsolódó előadásokat hallgatni, melyek sikeres elvégzéséért kredit-pontokat kapnak. A résztvevőknek esélye van még ún. teljesítménykreditek megszerzésére, melyek többek között publikációk írásáért illetve konferenciákon való részvételért szerezhetőek. Az így megszerzett teljesítménykrediteket a DETEP pénzügyi támogatással jutalmazza. A programban résztvevők a teljesítménykreditekért szerezhető ösztöndíj mellett kiegészítő kutatási támogatás igénylésére is jogosultak.

Ahogy a fentiekből is kiderül, hallgatóként rengeteg előnnyel jár DETEP-tagnak lenni. Egyrészt akár már másodéves egyetemistaként egy általunk választott témavezető irányítása alatt kezdhetjük meg a kutatást egy tetszőleges témában, mely esetlegesen későbbi diplomamunkánkat is előkészítheti; így már kezdettől fogva profik segítségével kapunk bevezetést a szakma rejtelmeibe.

A DETEP fontosnak tartja, hogy tagjait megfelelően informálja a rendelkezésükre álló lehetőségekről, így mind e-mailben, mind a program folyamatosan frissülő Facebook-oldalán keresztül rendszeresen értesülünk a különböző konferenciákon való részvételi lehetőségekről, ösztöndíjakról, önkéntes munkáról szóló felhívásokról, pályázatokról.

A megszerzett teljesítménykreditekért nem csupán ösztöndíj, de diplomamelléklet is jár, mely rendkívül jó referencia lehet további tanulmányaink során. Mindemellett a legtöbb pályázatnál is előnyt jelent a DETEP-tagság: legyen szó akár külföldi tanulmányi ösztöndíj (pl. Erasmus), akár szakmai vagy köztársasági ösztöndíj megpályázásáról, a DETEP résztvevői elsőbbséget élvezhetnek a többi hallgatóval szemben, de plusz pontokat jelent kollégiumi vagy szakkollégiumi felvételnél, illetve szakmai gyakorlati hely megpályázásánál is.

Ahogyan a legtöbb tag, én is sokat köszönhetek a DETEP-nek: a szakdolgozatom megírásának előkészületei már másodéves korom óta folynak, amely hatalmas segítséget jelent, hiszen így több idő áll rendelkezésre az esetleges hibák kijavítására, források keresésére, amely egy kutatómunka esetében rendkívüli jelentőséggel bír. Ezért a program által biztosított állandó segítség és hosszabb idő mellett nagyon hálás lehetek, hogy sikerült két külföldi tanulmányi ösztöndíjat is elnyernem, melyhez nagyban hozzájárult a DETEP-tagság is, hiszen így módomban állt külföldi könyvtárak szakirodalmaihoz is hozzáférni, illetve a kutatásomat segítő személyekkel kapcsolatba lépni. Ezen felül a kollégiumi férőhely- és a kiemelt szakmai ösztöndíj-pályázataim pozitív elbírálásában is nagy szerepet játszott a tagság, valamint a DETEP hírlevelének köszönhetően idén előadóként vehettem részt a Kutatók Éjszakája programsorozaton.

Összefoglalva tehát: DETEP-esnek lenni megéri!